ཤེས་བྱའི་ཡུལ་ལ་དེ་བློ་མི་འཇུག་ཅིང་། ཤེས་བྱེད་ཡུལ་ལ་འཛིན་པ་མི་དམིགས་ཀྱང་། ནང་གསལ་མཁའ་དབྱིངས་
ཟླ་བ་ནུབ་པ་ལྟར། ཐིམ་ལ་མ་རྨུགས་ཕྲ་བའི་ཡེ་ཤེས་མཆོག ། ཐམས་ཅད་མཁྱེན་ཆའི་འཆར་གཞི་ངོ་བོའི་ཚུལ།
དེ་ལས་གཟུགས་སྐུ་རྣམ་མཁྱེན་མཆེད་གྱུར་ཏེ། འདི་དག་ཕྱི་རོལ་ཡུལ་ལ་མི་འཇུག་ཅིང་། ཆད་པ་མ་ཡིན་ཤིན་
ཏུ་ཕྲ་བའི་ཕྱིར། རྟག་དང་ཆད་སོགས་མུ་བཞིའི་མཐའ་ལས་འདས། སྨྲ་བསམ་བརྗོད་མེད་ཕ་རོལ་ཕྱིན་པའི་ངང་།
སྟོང་པའི་རང་བཞིན་དམིགས་པ་རབ་ཞི་བས། རྒྱལ་བ་རྣམས་ལས་གཞན་གྱིས་སྤྱོད་ཡུལ་མིན། ཆོས་དབྱིངས་ཕོ་
བྲང་ཤིན་ཏུ་སྐྱེ་མེད་ན། དུས་གསུམ་རྒྱལ་བ་ཐམས་ཅད་རྟག་བཞུགས་ཀྱང་། གཅིག་གིས་གཅིག་མི་གཟིགས་ཏེ་
ཆོས་ཉིད་ཕྱིར། རང་བཞིན་ཟབ་ཅིང་བཞུགས་ཞེས་གསུངས་པའོ། དེའི་ངང་ནས་རང་སྣང་ལོངས་སྤྱོད་རྫོགས།
གནས་ནི་ལྔ་ལྡན་ལོངས་སྐུའི་ཞིང་ཁམས་ཏེ། གྲངས་ནི་ཚད་མེད་ནམ་མཁའི་དབྱིངས་ཀུན་ཁྱབ། རིགས་ལྔ་ཡབ་
ཡུམ་མཉམ་སྦྱོར་རྒྱན་རྣམས་རྫོགས། འཁོར་ནི་ཉིད་ལས་མི་གཞན་རང་སྣང་འཁོར། སེམས་བརྒྱད་སེམས་མ་
བརྒྱད་དང་སྒོ་མ་བཞི། ཞི་བའི་རང་བཞིན་བཞི་བཅུ་རྩ་གཉིས་ཏེ། དྲུག་ནི་གཞན་ལ་སྣང་ཕྱིར་སྤྲུལ་པ་སྟེ། གཉིས་
ནི་དབྱིངས་ལ་གནས་ཕྱིར་ཆོས་ཀྱི་སྐུ། འདི་ནི་འདྲེན་པ་རྣམས་ཀྱི་སྤྱོད་ཡུལ་ཡིན། གཅིག་གིས་གཅིག་གཟིགས་དེ་
ཡིས་བསྔགས་པ་བརྗོད། དེ་ཡི་ངང་ལས་གདུལ་བྱའི་འཇིག་རྟེན་དུ། རང་བཞིན་འགྲོ་འདུལ་སྣ་ཚོགས་སྤྲུལ་པའི་སྐུ།
རྣམ་པ་གསུམ་གྱིས་འགྲོ་བའི་དོན་མཛད་དེ། དེ་ཡང་རང་བཞིན་སྤྲུལ་སྐུའི་སྟོན་པ་ནི། རིགས་ལྔ་ཞི་ཁྲོའི་རྣམ་པ་སྣ་
ཚོགས་ཤིང་།